《题刘氏易安亭》
明代·郑潜

凤凰鸣高岗，朝阳丽平野。梧桐不生植，丹荔动盈把。

千章列嘉木，万绿荫华厦。远山当轩楹，清影落樽斝。

登高自舒啸，闭户绝车马。误疑天台路，岂比东林社。

容膝易为安，劳生彼何暇。希年乐期颐，短歌咏风雅。

汨汨势利徒，此意识者寡。我亦山野人，相逢在林下。

可怜归无庐，何地种松槚。安得结白云，愿同巢居者。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。